Kashe kashe a Katsina: Buhari yayi doguwar ganawa da Masari a fadar shugaban kasa ▷ Legit.ng
Kashe kashe a Katsina: Buhari yayi doguwar ganawa da Masari a fadar shugaban kasa
4 months ago 47 views by Muhammad Auwal
A ranar Laraba, 22 ga watan Mayu ne shugaban kasa Muhammadu Buhari ya gayyaci gwamnan jahar Katsina, Aminu Bello Masari zuwa fadar shugaban kasa dake Abuja domin tattaunawa game da tabarbarewar tsaro a jahar Katsina, tare da lalubo hanyar shawo kanta.
Legit.ng ta ruwaito Malam Garba Shehu ne ya bayyana haka a daren Laraba a shafinsa na Facebook, inda yace shuwagabannin biyu sun fara ganawa da juna ne tun daga karfe 9:30 har gaba da 10:30 na dare.
KU KARANTA: Babbar Kotu a Najeriya ta tsayar da ranar 3 ga watan Oktoba domin gurfanar da Allison Madueke
A ranar Laraba ne dai jama’an karamar hukumar Batsari suka dira fadar mai martaba sarkin Katsina, Abdulmuminu Kabir Usman dauke da gawarwakin mutane sama da goma da yan bindiga suka kashe a garin.
Da kyar da sudin goshi aka shawo kan fusatattun matasan a fadar Sarkin, inda daga bisani Sarkin da kansa ya fito yayi musu jawabi tare da tayasu jimami da alhinin rashin da aka yi, sa’annan ya jagoranci yi musu sallar jana’iza.
Kimanin kwanaki biyu da suka gabata ne wasu gungun yan bindiga suka halaka mutane 26 a wani hari da suka kai wasu kauyuka guda uku dake kananan hukumomin Dan Musa, Faskari da kuma Batsari.
Rahotanni sun bayyana cewa yan bindigan sun kashe mutane goma sha daya a kauyen Sabon Layin Galadima dake karamar hukumar Faskari, yayin da suka kashe mutane biyar a kauyen Mara Zamfarawa ta karamar hukumar Dan Musa, sai kuma mutane 18 a kauyen Yar Gamji dake Batsari.
Muhammadu Buhari Latest NewsAso Rock Villa NewsHausa NewsTsaron LafiyaGwamnan Jihar Katsina Aminu Bello Masari Latest News
'Yan sanda sun kama ma'aikacin INEC da na'urorin tantance masu zabe